erhwenkuo/poetry-chinese-zhtw huggingface dataset:
崔九弟欲往南山馬上口號與別
作者：王維（唐）

城隅一分手，幾日還相見。山中有桂花，莫待花如霰。
題友人雲母障子
作者：王維（唐）

君家雲母障，時向野庭開。自有山泉入，非因採畫來。
紅牡丹
作者：王維（唐）

綠豔閑且靜，紅衣淺複深。花心愁欲斷，春色豈知心。
左掖梨花
作者：王維（唐）

閑灑階邊草，輕隨箔外風。黃鶯弄不足，銜入未央宮。
菩提寺禁口號又示裴迪
作者：王維（唐）

安得舍羅網，拂衣辭世喧。悠然策藜杖，歸向桃花源。
雜詩三首
作者：王維（唐）

家住孟津河，門對孟津口。常有江南船，寄書家中否。君自故鄉來，應知故鄉事。來日綺窗前，寒梅著花未。已見寒梅發，複聞啼鳥聲。心心視春草，畏向階前生。
崔興宗寫真詠
作者：王維（唐）

畫君年少時，如今君已老。今時新識人，知君舊時好。
山茱萸
作者：王維（唐）

朱實山下開，清香寒更發。幸與叢桂花，窗前向秋月。
相思
作者：王維（唐）

紅豆生南國，秋來發故枝。願君多採擷，此物最相思。
書事
作者：王維（唐）

輕陰閣小雨，深院晝慵開。坐看蒼苔色，欲上人衣來。
哭孟浩然
作者：王維（唐）

故人不可見，漢水日東流。借問襄陽老，江山空蔡州。
闕題二首
作者：王維（唐）

荊溪白石出，天寒紅葉稀。山路元無雨，空翠濕人衣。相看不忍發，慘澹暮潮平。語罷更攜手，月明洲渚生。
田園樂七首
作者：王維（唐）

厭見千門萬戶，經過北裡南鄰。官府鳴珂有底，崆峒散發何人。再見封侯萬戶，立談賜璧一雙。詎勝耦耕南畝，何如高臥東窗。採菱渡頭風急，策杖林西日斜。杏樹壇邊漁父，桃花源裡人家。萋萋春草秋綠，落落長松夏寒。牛羊自歸村巷，童稚不識衣冠。山下孤煙遠村，天邊獨樹高原。一瓢顏回陋巷，五柳先生對門。桃紅複含宿雨，柳綠更帶朝煙。花落家童未掃，鶯啼山客猶眠。酌酒會臨泉水，抱琴好倚長松。南園露葵朝折，東谷黃粱夜舂。
少年行四首
作者：王維（唐）

新豐美酒鬥十千，鹹陽遊俠多少年。相逢意氣為君飲，系馬高樓垂柳邊。出身仕漢羽林郎，初隨驃騎戰漁陽。孰知不向邊庭苦，縱死猶聞俠骨香。一身能擘兩雕弧，虜騎千重只似無。偏坐金鞍調白羽，紛紛射殺五單於。漢家君臣歡宴終，高議雲臺論戰功。天子臨軒賜侯印，將軍佩出明光宮。
贈裴旻將軍
作者：王維（唐）

腰間寶劍七星文，臂上雕弓百戰勳。見說雲中擒黠虜，始知天上有將軍。
九月九日憶山東兄弟
作者：王維（唐）

獨在異鄉為異客，每逢佳節倍思親。遙知兄弟登高處，遍插茱萸少一人。
送王尊師歸蜀中拜掃
作者：王維（唐）

大羅天上神仙客，濯錦江頭花柳春。不為碧雞稱使者，唯令白鶴報鄉人。
渭城曲
作者：王維（唐）

渭城朝雨浥輕塵，客舍青青楊柳春。勸君更盡一杯酒，西出陽關無故人。
齊州送祖二
作者：王維（唐）

送君南浦淚如絲，君向東州使我悲。為報故人憔悴盡，如今不似洛陽時。
送韋評事
作者：王維（唐）

欲逐將軍取右賢，沙場走馬向居延。遙知漢使蕭關外，愁見孤城落日邊。
靈雲池送從弟
作者：王維（唐）

金盃緩酌清歌轉，畫舸輕移豔舞回。自歎鶺鴒臨水別，不同鴻雁向池來。
送沈子歸江東
作者：王維（唐）

楊柳渡頭行客稀，罟師蕩槳向臨圻。唯有相思似春色，江南江北送君歸。
與盧員外象過崔處士興宗林亭
作者：王維（唐）

綠樹重陰蓋四鄰，青苔日厚自無塵。科頭箕踞長松下，白眼看他世上人。
寒食汜上作
作者：王維（唐）

廣武城邊逢暮春，汶陽歸客淚沾巾。落花寂寂啼山鳥，楊柳青青渡水人。
戲題輞川別業
作者：王維（唐）

柳條拂地不須折，松樹披雲從更長。藤花欲暗藏猱子，柏葉初齊養麝香。
戲題磐石
作者：王維（唐）

可憐磐石臨泉水，複有垂楊拂酒杯。若道春風不解意，何因吹送落花來。
寄河上段十六
作者：王維（唐）

與君相見即相親，聞道君家在孟津。為見行舟試借問，客中時有洛陽人。
菩提寺禁裴迪來相看說逆賊等凝碧池上作音樂供奉人等舉聲便一時淚下私成口號誦示裴迪
作者：王維（唐）

萬戶傷心生野煙，百僚何日更朝天。秋槐葉落空宮裡，凝碧池頭奏管絃。
涼州賽神
作者：王維（唐）

涼州城外少行人，百尺峰頭望虜塵。健兒擊鼓吹羌笛，共賽城東越騎神。
戲嘲史寰
作者：王維（唐）

清風細雨濕梅花，驟馬先過碧玉家。正值楚王宮裡至，門前初下七香車。
歎白髮
作者：王維（唐）

宿昔朱顏成暮齒，須臾白髮變垂髫。一生幾許傷心事，不向空門何處銷。
伊州歌
作者：王維（唐）

清風明月苦相思，蕩子從戎十載餘。徵人去日殷勤囑，歸雁來時數附書。
送殷四葬
作者：王維（唐）

送君返葬石樓山，松柏蒼蒼賓馭還。埋骨白雲長已矣，空餘流水向人間。
疑夢
作者：王維（唐）

莫驚寵辱空憂喜，莫計恩讎浪苦辛。黃帝孔丘何處問，安知不是夢中身。
句
作者：王維（唐）

人家在仙掌，雲氣欲生衣。知古齋主精校2000。01。22。
曲江春感
作者：羅隱（唐）

江頭日暖花又開，江東行客心悠哉。高陽酒徒半凋落，一船明月一竿竹，家住五湖歸去來。
皇陂
作者：羅隱（唐）

皇陂瀲灩深複深，陂西下馬聊登臨。垂楊風輕弄翠帶，輸他谷口鄭夫子，偷得閒名說至今。
寄鄭補闕
作者：羅隱（唐）

夫子門前數仞牆，每經過處憶遊梁。路從青瑣無因見，別來愁悴知多少，兩度槐花馬上黃。
牡丹花
作者：羅隱（唐）

似共東風別有因，絳羅高卷不勝春。若教解語應傾國，可憐韓令功成後，辜負穠華過此身。
黃河
作者：羅隱（唐）

莫把阿膠向此傾，此中天意固難明。解通銀漢應須曲，三千年後知誰在，何必勞君報太平。
汴河
作者：羅隱（唐）

當時天子是閒遊，今日行人特地愁。柳色縱饒妝故國，應笑秦皇用心錯，謾驅神鬼海東頭。
西京崇德里居
作者：羅隱（唐）

進乏梯媒退又難，強隨豪貴殢長安。風從昨夜吹銀漢，錦鱗赬尾平生事，卻被閒人把釣竿。
投所思
作者：羅隱（唐）

憔悴長安何所為，旅魂窮命自相疑。滿川碧嶂無歸日，浮生七十今三十，從此悽惶未可知。
經張舍人舊居
作者：羅隱（唐）

行塵不是昔時塵，謾向朱門憶侍臣。一榻已無開眼處，從此恩深轉難報，夕陽衰草淚沾巾。
雒城作
作者：羅隱（唐）

大鹵旌旗出洛濱，此中煙月已埃塵。更無樓閣尋行處，舊遊難得時難遇，回首空城百草春。
姑蘇城南湖陪曹使君遊
作者：羅隱（唐）

水蓼花紅稻穗黃，使君蘭棹泛回塘。倚風荇藻先開路，少年太守勳庸盛，應笑燕臺兩鬢霜。
秋日有寄姑蘇曹使君
作者：羅隱（唐）

多病無因棹小舟，闔閭城下謁名侯。水寒不見雙魚信，須知謝奕依前醉，閑阻清談又一秋。
送章碣赴舉
作者：羅隱（唐）

蘋鹿歌中別酒催，粉闈星彩動昭回。久經罹亂心應破，龍門盛事無因見，費盡黃金老隗臺。
寄楊秘書
作者：羅隱（唐）

湖水平來見鯉魚，偶因烹處得瓊琚。披尋藻思千重後，錦衣公子憐君在，十載兵戈從板輿。
往年進士趙能卿嘗話金庭勝事，見示敘
作者：羅隱（唐）

會稽詩客趙能卿，往歲相逢話石城。正恨故人無上壽，兩火一刀罹亂後，會須乘興雪中行。
得宣州竇尚書書因投寄二首
作者：羅隱（唐）

雙魚迢遞到江濱，傷感南陵舊主人。萬裡朝臺勞寄夢，時見齊山敬亭客，不堪戎馬戰徵頻。曾逐旌旗過板橋，世途多難竟蓬飄。步兵校尉辭公府，遺簪墮履應留念，門客如今只下僚。
雪
作者：羅隱（唐）

細玉羅紋下碧霄，杜門顏巷落偏饒。巢居只恐高柯折，寒窗呵筆尋詩句，一片飛來紙上銷。
暇日有寄姑蘇曹使君兼呈張郎中郡中賓僚
作者：羅隱（唐）

嘉植陰陰覆劍池，此中能政動神祇。湖邊觀稼雨迎馬，珊瑚筆架真珠履，曾和陳王幾首詩。
寄右省王諫議
作者：羅隱（唐）

耳邊要靜不得靜，心裡欲閑終未閑。自是宿緣應有累，看卻金庭芝朮老，又驅車入七人班。
焚書坑
作者：羅隱（唐）

千載遺蹤一窖塵，路傍耕者亦傷神。祖龍算事渾乖角，將謂詩書活得人。
始皇陵
作者：羅隱（唐）

荒堆無草樹無枝，懶向行人問昔時。六國英雄漫多事，到頭徐福是男兒。
送沈先輩歸送上嘉禮
作者：羅隱（唐）

青青月桂觸人香，白薴衫輕稱沈郎。好繼馬卿歸故里，擬把金錢贈嘉禮，不堪棲屑困名場。
春日葉秀才曲江
作者：羅隱（唐）

江花江草暖相隈，也向江邊把酒杯。春色惱人遮不得，一曲吳歌齊拍手，十年塵眼未曾開。
西京道德裡
作者：羅隱（唐）

秦樹團團夕結陰，此中莊舄動悲吟。一枝丹桂未入手，七雄三傑今何在，休為閒人淚滿襟。
憶夏口
作者：羅隱（唐）

漢陽渡口蘭為舟，漢陽城下多酒樓。當年不得盡一醉，月明更想曾行處，吹笛橋邊木葉秋。
武牢關
作者：羅隱（唐）

楚人曾此限封疆，不見清陰六裡長。一壑暮聲何怨望，欲學雞鳴試關吏，太平時節懶思量。
途中獻晉州孟中丞
作者：羅隱（唐）

太平天子念蒲東，又委星郎養育功。昨日隼旟辭闕下，不及政成應入拜，晉州何足展清通。
長安秋夜
作者：羅隱（唐）

遠聞天子似羲皇，偶舍漁鄉入帝鄉。五等列侯無故舊，歸計未知身已老，九衢雙闕夜蒼蒼。
春晚寄鐘尚書
作者：羅隱（唐）

宰府初開忝末塵，四年談笑隔通津。官資肯便矜中路，如今莫問西禪塢，一炷寒香老病身。
秋曉寄友人
作者：羅隱（唐）

洞庭霜落水雲秋，又泛輕漣任去留。世界高談今已得，更見南來釣翁說，醉吟還上木蘭舟。
秋日有酬
作者：羅隱（唐）

舊業傳家有寶刀，近聞餘力更揮毫。腰間印佩黃金重，分茅列土才三十，猶擬回頭賭錦袍。
所思
作者：羅隱（唐）

梁王兔苑荊榛裡，煬帝雞臺夢想中。只覺惘然悲謝傅，劃盡寒灰始堪歎，滿庭霜葉一窗風。
送魏校書兼呈曹使君
作者：羅隱（唐）

亂離無計駐生涯，又事東遊惜歲華。村店酒旗沽竹葉，應見使君論世舊，掃門重得向曹家。
四皓廟
作者：羅隱（唐）

漢惠秦皇事已聞，廟前高木眼前雲。楚王謾費閒心力，六裡青山盡屬君。
浮雲
作者：羅隱（唐）

溶溶曳曳自舒張，不向蒼梧即帝鄉。莫道無心便無事，也曾愁殺楚襄王。
早發
作者：羅隱（唐）

北去南來無定居，此生生計竟何如。酷憐一覺平明睡，長被雞聲惡破除。
香
作者：羅隱（唐）

瀋水良材食柏珍，博山煙暖玉樓春。憐君亦是無端物，貪作馨香忘卻身。
鄴城
作者：羅隱（唐）

臺上年年掩翠蛾，臺前高樹夾漳河。英雄亦到分香處，能共常人較幾多。
和張丞相春朝對雪
作者：孟浩然（唐）

迎氣當春至，承恩喜雪來。潤從河漢下，花逼豔陽開。不睹豐年瑞，焉知燮理才。撒鹽如可擬，願糝和羹梅。
和張明府登鹿門作
作者：孟浩然（唐）

忽示登高作，能寬旅寓情。絃歌既多暇，山水思微清。草得風光動，虹因雨氣成。謬承巴里和，非敢應同聲。
和張二自穰縣還途中遇雪
作者：孟浩然（唐）

風吹沙海雪，漸作柳園春。宛轉隨香騎，輕盈伴玉人。歌疑郢中客，態比洛川神。今日南歸楚，雙飛似入秦。
和賈主簿弁九日登峴山
作者：孟浩然（唐）

楚萬重陽日，群公賞宴來。共乘休沐暇，同醉菊花杯。逸思高秋發，歡情落景催。國人鹹寡和，遙愧洛陽才。
望洞庭湖，贈張丞相
作者：孟浩然（唐）

八月湖水平，涵虛混太清。氣蒸雲夢澤，波撼嶽陽城。欲濟無舟楫，端居恥聖明。坐觀垂釣者，空有羨魚情。
贈道士參寥
作者：孟浩然（唐）

蜀琴久不弄，玉匣細塵生。絲脆弦將斷，金徽色尚榮。知音徒自惜，聾俗本相輕。不遇鐘期聽，誰知鸞鳳聲。
京還贈張維
作者：孟浩然（唐）

拂衣何處去，高枕南山南。欲徇五鬥祿，其如七不堪。早朝非晚起，束帶異抽簪。因向智者說，遊魚思舊潭。
題李十四莊，兼贈綦毋校書
作者：孟浩然（唐）

聞君息陰地，東郭柳林間。左右瀍澗水，門庭緱氏山。抱琴來取醉，垂釣坐乘閑。歸客莫相待，尋源殊未還。
九日龍沙作，寄劉大昚虛
作者：孟浩然（唐）

龍沙豫章北，九日掛帆過。風俗因時見，湖山發興多。客中誰送酒，棹裡自成歌。歌竟乘流去，滔滔任夕波。
寄趙正字
作者：孟浩然（唐）

正字芸香閣，幽人竹素園。經過宛如昨，歸臥寂無喧。高鳥能擇木，羝羊漫觸藩。物情今已見，從此願忘言。
洞庭湖寄閻九
作者：孟浩然（唐）

洞庭秋正闊，餘欲泛歸船。莫辨荊吳地，唯餘水共天。渺彌江樹沒，合遝海潮連。遲爾為舟楫，相將濟巨川。
秦中感秋，寄遠上人
作者：孟浩然（唐）

一丘常欲臥，三徑苦無資。北土非吾願，東林懷我師。黃金然桂盡，壯志逐年衰。日夕涼風至，聞蟬但益悲。
宿永嘉江，寄山陰崔少府國輔
作者：孟浩然（唐）

我行窮水國，君使入京華。相去日千里，孤帆天一涯。臥聞海潮至，起視江月斜。借問同舟客，何時到永嘉。
上巳洛中寄王九迥
作者：孟浩然（唐）

卜洛成周地，浮杯上巳筵。鬥雞寒食下，走馬射堂前。垂柳金堤合，平沙翠幕連。不知王逸少，何處會群賢。
聞裴侍禦朏自襄州司戶除豫州司戶，因以投寄
作者：孟浩然（唐）

故人荊府掾，尚有柏臺威。移職自樊衍，芳聲聞帝畿。昔餘臥林巷，載酒過柴扉。松菊無時賞，鄉園欲懶歸。
江上寄山陰崔少府國輔
作者：孟浩然（唐）

春堤楊柳發，憶與故人期。草木本無意，榮枯自有時。山陰定遠近，江上日相思。不及蘭亭會，空吟祓禊詩。
夜泊廬江，聞故人在東寺，以詩寄之
作者：孟浩然（唐）

江路經廬阜，松門入虎溪。聞君尋寂樂，清夜宿招提。石鏡山精怯，禪枝怖鴿棲。一燈如悟道，為照客心迷。
宿桐廬江，寄廣陵舊遊
作者：孟浩然（唐）

山暝聞猿愁，滄江急夜流。風鳴兩岸葉，月照一孤舟。建德非吾土，維揚憶舊遊。還將兩行淚，遙寄海西頭。
南還舟中寄袁太祝
作者：孟浩然（唐）

沿溯非便習，風波厭苦辛。忽聞遷穀鳥，來報五陵春。嶺北迴征帆，巴東問故人。桃源何處是，遊子正迷津。
東陂遇雨，率爾貽謝南池
作者：孟浩然（唐）

田家春事起，丁壯就東陂。殷殷雷聲作，森森雨足垂。海虹晴始見，河柳潤初移。予意在耕鑿，因君問土宜。
行至汝墳寄盧徵君
作者：孟浩然（唐）

行乏憩予駕，依然見汝墳。洛川方罷雪，嵩嶂有殘雲。曳曳半空裡，明明五色分。聊題一時興，因寄盧徵君。
寄天臺道士
作者：孟浩然（唐）

海上求仙客，三山望幾時。焚香宿華頂，裛露採靈芝。屢躡莓苔滑，將尋汗漫期。倘因松子去，長與世人辭。
唐城館中早發，寄楊使君
作者：孟浩然（唐）

犯霜驅曉駕，數裡見唐城。旅館歸心逼，荒村客思盈。訪人留後信，策蹇赴前程。欲識離魂斷，長空聽雁聲。
澗南即事，貽皎上人
作者：孟浩然（唐）

弊廬在郭外，素產惟田園。左右林野曠，不聞朝市喧。釣竿垂北澗，樵唱入南軒。書取幽棲事，將尋靜者論。
重酬李少府見贈
作者：孟浩然（唐）

養疾衡簷下，由來浩氣真。五行將禁火，十步任尋春。致敬惟桑梓，邀歡即主人。回看後凋色，青翠有松筠。
九日懷襄陽
作者：孟浩然（唐）

去國似如昨，倏然經杪秋。峴山不可見，風景令人愁。誰採籬下菊，應閑池上樓。宜城多美酒，歸與葛強遊。
初出關旅亭夜坐，懷王大校書
作者：孟浩然（唐）

向夕槐煙起，蔥蘢池館曛。客中無偶坐，關外惜離群。燭至螢光滅，荷枯雨滴聞。永懷芸閣友，寂寞滯揚雲。
人日登南陽驛門亭子，懷漢川諸友
作者：孟浩然（唐）

朝來登陟處，不似豔陽時。異縣殊風物，羈懷多所思。剪花驚歲早，看柳訝春遲。未有南飛雁，裁書欲寄誰。
早寒江上有懷
作者：孟浩然（唐）

木落雁南度，北風江上寒。我家襄水上，遙隔楚雲端。鄉淚客中盡，孤帆天際看。迷津欲有問，平海夕漫漫。
閑園懷蘇子
作者：孟浩然（唐）

林園雖少事，幽獨自多違。向夕開簾坐，庭陰落景微。鳥過煙樹宿，螢傍水軒飛。感念同懷子，京華去不歸。
同盧明府餞張郎中除義王府司馬，海園作
作者：孟浩然（唐）

上國山河列，賢王邸第開。故人分職去，潘令寵行來。冠蓋趨梁苑，江湘失楚材。豫愁軒騎動，賓客散池臺。
送張子容進士赴舉
作者：孟浩然（唐）

夕曛山照滅，送客出柴門。惆悵野中別，殷勤岐路言。茂林予偃息，喬木爾飛翻。無使穀風誚，須令友道存。
送張參明經舉，兼向涇州覲省
作者：孟浩然（唐）

十五彩衣年，承歡慈母前。孝廉因歲貢，懷橘向秦川。四座推文舉，中郎許仲宣。泛舟江上別，誰不仰神仙。
送張祥之房陵
作者：孟浩然（唐）

我家南渡頭，慣習野人舟。日夕弄清淺，林湍逆上流。山河據形勝，天地生豪酋。君意在利往，知音期自投。
送吳宣從事
作者：孟浩然（唐）

才有幕中士，甯無塞上勳。漢兵將滅虜，王粲始從軍。旌旆邊庭去，山川地脈分。平生一匕首，感激贈夫君。
送桓子之郢成禮
作者：孟浩然（唐）

聞君馳彩騎，躞蹀指南荊。為結潘楊好，言過鄢郢城。摽梅詩有贈，羔雁禮將行。今夜神仙女，應來感夢情。
留別王侍禦維
作者：孟浩然（唐）

寂寂竟何待，朝朝空自歸。欲尋芳草去，惜與故人違。當路誰相假，知音世所稀。只應守索寞，還掩故園扉。
早春潤州送從弟還鄉
作者：孟浩然（唐）

兄弟遊吳國，庭闈戀楚關。已多新歲感，更餞白眉還。歸泛西江水，離筵北固山。鄉園欲有贈，梅柳著先攀。
峴山餞房管、崔宗之
作者：孟浩然（唐）

貴賤平生隔，軒車是日來。青陽一覯止，雲路豁然開。祖道衣冠列，分亭驛騎催。方期九日聚，還待二星迴。
送謝錄事之越
作者：孟浩然（唐）

清旦江天迥，涼風西北吹。白雲向吳會，征帆亦相隨。想到耶溪日，應探禹穴奇。仙書倘相示，予在此山陲。
洛中送奚三還揚州
作者：孟浩然（唐）

水國無邊際，舟行共使風。羨君從此去，朝夕見鄉中。予亦離家久，南歸恨不同。音書若有問，江上會相逢。
送告八從軍
作者：孟浩然（唐）

男兒一片氣，何必五車書。好勇方過我，多才便起予。運籌將入幕，養拙就閒居。正待功名遂，從君繼兩疏。
送元公之鄂渚，尋觀主張驂鸞
作者：孟浩然（唐）

桃花春水漲，之子忽乘流。峴首辭蛟浦，江中問鶴樓。贈君青竹杖，送爾白蘋洲。應是神仙子，相期汗漫遊。
送王五昆季省覲
作者：孟浩然（唐）

公子戀庭闈，勞歌涉海涯。水乘舟楫去，親望老萊歸。斜日催烏鳥，清江照綵衣。平生急難意，遙仰鶺鴒飛。
送崔遏
作者：孟浩然（唐）

片玉來誇楚，治中作主人。江山增潤色，詞賦動陽春。別館當虛敞，離情任吐伸。因聲兩京舊，誰念臥漳濱。
送盧少府使入秦
作者：孟浩然（唐）

楚關望秦國，相去千里餘。州縣勤王事，山河轉使車。祖筵江上列，離恨別前書。願及芳年賞，嬌鶯二月初。
送袁十嶺南尋弟
作者：孟浩然（唐）

早聞牛渚詠，今見鶺鴒心。羽翼嗟零落，悲鳴別故林。蒼梧白雲遠，煙水洞庭深。萬裡獨飛去，南風遲爾音。
永嘉別張子容
作者：孟浩然（唐）

舊國餘歸楚，新年子北征。掛帆愁海路，分手戀朋情。日夕故園意，汀洲春草生。何時一杯酒，重與季鷹傾。
東京留別諸公
作者：孟浩然（唐）

吾道昧所適，驅車還向東。主人開舊館，留客醉新豐。樹繞溫泉綠，塵遮晚日紅。拂衣從此去，高步躡華嵩。
送袁太祝尉豫章
作者：孟浩然（唐）

何幸遇休明，觀光來上京。相逢武陵客，獨送豫章行。隨牒牽黃綬，離群會墨卿。江南佳麗地，山水舊難名。
都下送辛大之鄂
作者：孟浩然（唐）

南國辛居士，言歸舊竹林。未逢調鼎用，徒有濟川心。予亦忘機者，田園在漢陰。因君故鄉去，遙寄式微吟。
送席大
作者：孟浩然（唐）

惜爾懷其寶，迷邦倦客遊。江山曆全楚，河洛越成周。道路疲千里，鄉園老一丘。知君命不偶，同病亦同憂。
送賈升主簿之荊府
作者：孟浩然（唐）

奉使推能者，勤王不暫閑。觀風隨按察，乘騎度荊關。送別登何處，開筵舊峴山。徵軒明日遠，空望郢門間。
送王大校書
作者：孟浩然（唐）

導漾自嶓塚，東流為漢川。維桑君有意，解纜我開筵。雲雨從茲別，林端意渺然。尺書能不吝，時望鯉魚傳。
遊江西留別富陽裴、劉二少府
作者：孟浩然（唐）

西上游江西，臨流恨解攜。千山疊成嶂，萬水瀉為溪。石淺流難溯，藤長險易躋。誰憐問津者，歲晏此中迷。
廣陵別薛八
作者：孟浩然（唐）

士有不得志，棲棲吳楚間。廣陵相遇罷，彭蠡泛舟還。檣出江中樹，波連海上山。風帆明日遠，何處更追攀。
送洗然弟進士舉
作者：孟浩然（唐）

獻策金門去，承歡彩服違。以吾一日長，念爾聚星稀。昏定須溫席，寒多未授衣。桂枝如已擢，早逐雁南飛。
崔明府宅夜觀妓
作者：孟浩然（唐）

白日既雲暮，朱顏亦已酡。畫堂初點燭，金幌半垂羅。長袖平陽曲，新聲子夜歌。從來慣留客，茲夕為誰多。
同盧明府早秋宴張郎中海亭
作者：孟浩然（唐）

側聽絃歌宰，文書遊夏徒。故園欣賞竹，為邑幸來蘇。華省曾聯事，仙舟複與俱。欲知臨泛久，荷露漸成珠。
盧明府早秋宴張郎中海園即事，得秋字
作者：孟浩然（唐）

邑有絃歌宰，翔鸞狎野鷗。眷言華省舊，暫拂海池遊。鬱島藏深竹，前溪對舞樓。更聞書即事，雲物是清秋。
宴榮二山池
作者：孟浩然（唐）

甲第開金穴，榮期樂自多。櫪嘶支遁馬，池養右軍鵝。竹引攜琴入，花邀載酒過。山公來取醉，時唱接z5歌。
夏日與崔二十一同集衛明府宅
作者：孟浩然（唐）

言避一時暑，池亭五月開。喜逢金馬客，同飲玉人杯。舞鶴乘軒至，遊魚擁釣來。座中殊未起，簫管莫相催。
清明日宴梅道士房
作者：孟浩然（唐）

林臥愁春盡，開軒覽物華。忽逢青鳥使，邀入赤松家。丹灶初開火，仙桃正落花。童顏若可駐，何惜醉流霞。
寒夜張明府宅宴
作者：孟浩然（唐）

瑞雪初盈尺，寒宵始半更。列筵邀酒伴，刻燭限詩成。香炭金爐暖，嬌弦玉指清。醉來方欲臥，不覺曉雞鳴。
宴張別駕新齋
作者：孟浩然（唐）

世業傳珪組，江城佐股肱。高齋徵學問，虛薄濫先登。講論陪諸子，文章得舊朋。士元多賞激，衰病恨無能。
與諸子登峴山
作者：孟浩然（唐）

人事有代謝，往來成古今。江山留勝跡，我輩複登臨。水落魚梁淺，天寒夢澤深。羊公碑字在，讀罷淚沾襟。
與杭州薛司戶登樟亭樓作
作者：孟浩然（唐）

水樓一登眺，半出青林高。帟幕英僚敞，芳筵下客叨。山藏伯禹穴，城壓伍胥濤。今日觀溟漲，垂綸學釣鼇。
尋天臺山
作者：孟浩然（唐）

吾友太乙子，餐霞臥赤城。欲尋華頂去，不憚惡溪名。歇馬憑雲宿，揚帆截海行。高高翠微裡，遙見石樑橫。
同曹三禦史行泛湖歸越
作者：孟浩然（唐）

秋入詩人意，巴歌和者稀。泛湖同逸旅，吟會是思歸。白簡徒推薦，滄洲已拂衣。杳冥雲外去，誰不羨鴻飛。
晚泊潯陽望廬山
作者：孟浩然（唐）

掛席幾千里，名山都未逢。泊舟潯陽郭，始見香爐峰。嘗讀遠公傳，永懷塵外蹤。東林精舍近，日暮但聞鐘。
陪張丞相登嵩陽樓
作者：孟浩然（唐）

獨步人何在，嵩陽有故樓。歲寒問耆舊，行縣擁諸侯。林莽北彌望，沮漳東會流。客中遇知己，無複越鄉憂。
武陵泛舟
作者：孟浩然（唐）

武陵川路狹，前棹入花林。莫測幽源裡，仙家信幾深。水回青嶂合，雲度綠溪陰。坐聽閑猿嘯，彌清塵外心。
與顏錢塘登障樓望潮作
作者：孟浩然（唐）

百里聞雷震，鳴弦暫輟彈。府中連騎出，江上待潮觀。照日秋雲迥，浮天渤澥寬。驚濤來似雪，一坐凜生寒。
姚開府山池
作者：孟浩然（唐）

主人新邸第，相國舊池臺。館是招賢闢，樓因教舞開。軒車人已散，簫管鳳初來。今日龍門下，誰知文舉才。
夏日浮舟過陳大水亭
作者：孟浩然（唐）

水亭涼氣多，閑棹晚來過。澗影見松竹，潭香聞芰荷。野童扶醉舞，山鳥助酣歌。幽賞未雲遍，煙光奈夕何。
與白明府遊江
作者：孟浩然（唐）

故人來自遠，邑宰複初臨。執手恨為別，同舟無異心。沿洄洲渚趣，演漾絃歌音。誰識躬耕者，年年梁甫吟。
遊鳳林寺西嶺
作者：孟浩然（唐）

共喜年華好，來游水石間。煙容開遠樹，春色滿幽山。壺酒朋情洽，琴歌野興閑。莫愁歸路暝，招月伴人還。
秋日陪李侍禦渡松滋江
作者：孟浩然（唐）

南紀西江闊，皇華禦史雄。截流寧假楫，掛席自生風。僚寀爭攀鷁，魚龍亦避驄。坐聽白雪唱，翻入棹歌中。
陪獨孤使君同與蕭員外證登萬山亭
作者：孟浩然（唐）

萬山青嶂曲，千騎使君遊。神女鳴環佩，仙郎接獻酬。遍觀雲夢野，自愛江城樓。何必東南守，空傳沈隱侯。
秋登張明府海亭
作者：孟浩然（唐）

海亭秋日望，委曲見江山。染翰聊題壁，傾壺一解顏。歌逢彭澤令，歸賞故園間。予亦將琴史，棲遲共取閑。
臨渙裴明府席遇張十一、房六
作者：孟浩然（唐）

河縣柳林邊，河橋晚泊船。文叨才子會，官喜故人連。笑語同今夕，輕肥異往年。晨風理歸棹，吳楚各依然。
梅道士水亭
作者：孟浩然（唐）

傲吏非凡吏，名流即道流。隱居不可見，高論莫能酬。水接仙源近，山藏鬼穀幽。再來迷處所，花下問漁舟。
遊景空寺蘭若
作者：孟浩然（唐）

龍象經行處，山腰度石關。屢迷青嶂合，時愛綠蘿閑。宴息花林下，高談竹嶼間。寥寥隔塵事，疑是入雞山。
陪李侍禦訪聰上人禪居
作者：孟浩然（唐）

欣逢柏臺友，共謁聰公禪。石室無人到，繩床見虎眠。陰崖常抱雪，枯澗為生泉。出處雖雲異，同歡在法筵。
遊精思觀回，王白雲在後
作者：孟浩然（唐）

出穀未停午，到家日已曛。回瞻下山路，但見牛羊群。樵子暗相失，草蟲寒不聞。衡門猶未掩，佇立望夫君。
夏日辨玉法師茅齋
作者：孟浩然（唐）

夏日茅齋裡，無風坐亦涼。竹林深筍穊，藤架引梢長。燕覓巢窠處，蜂來造蜜房。物華皆可玩，花蕊四時芳。
與張折沖遊耆闍寺
作者：孟浩然（唐）

釋子彌天秀，將軍武庫才。橫行塞北盡，獨步漢南來。貝葉傳金口，山樓作賦開。因君振嘉藻，江楚氣雄哉。
遊精思，題觀主山房
作者：孟浩然（唐）

誤入桃源裡，初憐竹徑深。方知仙子宅，未有世人尋。舞鶴過閑砌，飛猿嘯密林。漸通玄妙理，深得坐忘心。
宿立公房
作者：孟浩然（唐）

支遁初求道，深公笑買山。何如石巖趣，自入戶庭間。苔澗春泉滿，蘿軒夜月閑。能令許玄度，吟臥不知還。
尋陳逸人故居
作者：孟浩然（唐）

人事一朝盡，荒蕪三徑休。始聞漳浦臥，奄作岱宗遊。池水猶含墨，風雲已落秋。今宵泉壑裡，何處覓藏舟。
尋梅道士
作者：孟浩然（唐）

彭澤先生柳，山陰道士鵝。我來從所好，停策漢陰多。重以觀魚樂，因之鼓枻歌。崔徐跡未朽，千載揖清波。
陪姚使君題惠上人房
作者：孟浩然（唐）

帶雪梅初暖，含煙柳尚青。來窺童子偈，得聽法王經。會理知無我，觀空厭有形。迷心應覺悟，客思未遑寧。
晚春題遠上人南亭
作者：孟浩然（唐）

給園支遁隱，虛寂養身和。春晚群木秀，間關黃鳥歌。林棲居士竹，池養右軍鵝。炎月北窗下，清風期再過。
題大禹寺義公禪房
作者：孟浩然（唐）

義公習禪處，結構依空林。戶外一峰秀，階前群壑深。夕陽連雨足，空翠落庭陰。看取蓮花淨，應知不染心。
尋白鶴巖張子容隱居
作者：孟浩然（唐）

白鶴青巖半，幽人有隱居。階庭空水石，林壑罷樵漁。歲月青松老，風霜苦竹疏。睹茲懷舊業，回策返吾廬。
題融公蘭若
作者：孟浩然（唐）

精舍買金開，流泉繞砌回。芰荷燻講席，松柏映香臺。法雨晴飛去，天花晝下來。談玄殊未已，歸騎夕陽催。
過景空寺故融公蘭若
作者：孟浩然（唐）

池上青蓮宇，林間白馬泉。故人成異物，過客獨潸然。既禮新松塔，還尋舊石筵。平生竹如意，猶掛草堂前。
題張野人園廬
作者：孟浩然（唐）

與君園廬並，微尚頗亦同。耕釣方自逸，壺觴趣不空。門無俗士駕，人有上皇風。何處先賢傳，惟稱龐德公。
李少府與楊九再來
作者：孟浩然（唐）

弱歲早登龍，今來喜再逢。如何春月柳，猶憶歲寒松。煙火臨寒食，笙歌達曙鐘。喧喧鬥雞道，行樂羨朋從。
尋張五回夜園作
作者：孟浩然（唐）

聞就龐公隱，移居近洞湖。興來林是竹，歸臥穀名愚。掛席樵風便，開軒琴月孤。歲寒何用賞，霜落故園蕪。
裴司士、員司戶見尋
作者：孟浩然（唐）

府僚能枉駕，家醞複新開。落日池上酌，清風松下來。廚人具雞黍，稚子摘楊梅。誰道山公醉，猶能騎馬回。
春中喜王九相尋
作者：孟浩然（唐）

二月湖水清，家家春鳥鳴。林花掃更落，徑草踏還生。酒伴來相命，開尊共解酲。當杯已入手，歌妓莫停聲。
李氏園林臥疾
作者：孟浩然（唐）

我愛陶家趣，園林無俗情。春雷百卉坼，寒食四鄰清。伏枕嗟公幹，歸山羨子平。年年白社客，空滯洛陽城。
過故人莊
作者：孟浩然（唐）

故人具雞黍，邀我至田家。綠樹村邊合，青山郭外斜。開筵面場圃，把酒話桑麻。待到重陽日，還來就菊花。
張七及辛大見尋南亭醉作
作者：孟浩然（唐）

山公能飲酒，居士好彈箏。世外交初得，林中契已並。納涼風颯至，逃暑日將傾。便就南亭裡，餘尊惜解酲。
歲暮歸南山
作者：孟浩然（唐）

北闕休上書，南山歸敝廬。不才明主棄，多病故人疏。白髮催年老，青陽逼歲除。永懷愁不寐，松月夜窗虛。
南山下與老圃期種瓜
作者：孟浩然（唐）

樵牧南山近，林閭北郭賒。先人留素業，老圃作鄰家。不種千株橘，惟資五色瓜。邵平能就我，開徑剪蓬麻。
溯江至武昌
作者：孟浩然（唐）

家本洞湖上，歲時歸思催。客心徒欲速，江路苦邅回。殘凍因風解，新正度臘開。行看武昌柳，彷彿映樓臺。
舟中曉望
作者：孟浩然（唐）

掛席東南望，青山水國遙。舳艫爭利涉，來往接風潮。問我今何去，天臺訪石橋。坐看霞色曉，疑是赤城標。
自洛之越
作者：孟浩然（唐）

皇皇三十載，書劍兩無成。山水尋吳越，風塵厭洛京。扁舟泛湖海，長揖謝公卿。且樂杯中物，誰論世上名。
途中遇晴
作者：孟浩然（唐）

已失巴陵雨，猶逢蜀阪泥。天開斜景遍，山出晚雲低。餘濕猶沾草，殘流尚入溪。今宵有明月，鄉思遠淒淒。
歸至郢中
作者：孟浩然（唐）

遠遊經海嶠，返棹歸山阿。日夕見喬木，鄉關在伐柯。愁隨江路盡，喜入郢門多。左右看桑土，依然即匪他。
夕次蔡陽館
作者：孟浩然（唐）

日暮馬行疾，城荒人住稀。聽歌知近楚，投館忽如歸。魯堰田疇廣，章陵氣色微。明朝拜嘉慶，須著老萊衣。
他鄉七夕
作者：孟浩然（唐）

他鄉逢七夕，旅館益羈愁。不見穿針婦，空懷故國樓。緒風初減熱，新月始臨秋。誰忍窺河漢，迢迢問鬥牛。
夜泊牛渚，趁薛八船不及
作者：孟浩然（唐）

星羅牛渚夕，風退鷁舟遲。浦漵嘗同宿，煙波忽間之。榜歌空裡失，船火望中疑。明發泛潮海，茫茫何處期。
曉入南山
作者：孟浩然（唐）

瘴氣曉氛氳，南山複水雲。鯤飛今始見，鳥墜舊來聞。地接長沙近，江從汨渚分。賈生曾吊屈，予亦痛斯文。
夜渡湘水
作者：孟浩然（唐）

客舟貪利涉，暗裡渡湘川。露氣聞芳杜，歌聲識採蓮。榜人投岸火，漁子宿潭煙。行侶時相問，潯陽何處邊。
赴京途中遇雪
作者：孟浩然（唐）

迢遞秦京道，蒼茫歲暮天。窮陰連晦朔，積雪滿山川。落雁迷沙渚，饑烏集野田。客愁空佇立，不見有人煙。
途次望鄉
作者：孟浩然（唐）

客行愁落日，鄉思重相催。況在他山外，天寒夕鳥來。雪深迷郢路，雲暗失陽臺。可歎悽惶子，高歌誰為媒。
永嘉上浦館逢張八子容
作者：孟浩然（唐）

逆旅相逢處，江村日暮時。眾山遙對酒，孤嶼共題詩。廨宇鄰蛟室，人煙接島夷。鄉園萬餘裡，失路一相悲。
宿武陽即事
作者：孟浩然（唐）

川暗夕陽盡，孤舟泊岸初。嶺猿相叫嘯，潭嶂似空虛。就枕滅明燭，扣舷聞夜漁。雞鳴問何處，人物是秦餘。
渡揚子江
作者：孟浩然（唐）

桂楫中流望，京江兩畔明。林開揚子驛，山出潤州城。海盡邊陰靜，江寒朔吹生。更聞楓葉下，淅瀝度秋聲。
田家元日
作者：孟浩然（唐）

昨夜鬥回北，今朝歲起東。我年已強仕，無祿尚憂農。桑野就耕父，荷鋤隨牧童。田家佔氣候，共說此年豐。
九日得新字
作者：孟浩然（唐）

初九未成旬，重陽即此晨。登高聞古事，載酒訪幽人。落帽恣歡飲，授衣同試新。茱萸正可佩，折取寄情親。
除夜樂城逢張少府
作者：孟浩然（唐）

雲海泛甌閩，風潮泊島濱。何知歲除夜，得見故鄉親。餘是乘槎客，君為失路人。平生複能幾，一別十餘春。
歲除夜會樂城張少府宅
作者：孟浩然（唐）

疇昔通家好，相知無間然。續明催畫燭，守歲接長筵。舊曲梅花唱，新正柏酒傳。客行隨處樂，不見度年年。
寒夜
作者：孟浩然（唐）

閨夕綺窗閉，佳人罷縫衣。理琴開寶匣，就枕臥重幃。夜久燈花落，燻籠香氣微。錦衾重自暖，遮莫曉霜飛。
賦得盈盈樓上女
作者：孟浩然（唐）

夫婿久離別，青樓空望歸。妝成捲簾坐，愁思懶縫衣。燕子家家入，楊花處處飛。空床難獨守，誰為報金徽。
春意
作者：孟浩然（唐）

佳人能畫眉，妝罷出簾帷。照水空自愛，折花將遺誰。春情多豔逸，春意倍相思。愁心極楊柳，一種亂如絲。
閨情
作者：孟浩然（唐）

一別隔炎涼，君衣忘短長。裁縫無處等，以意忖情量。畏瘦疑傷窄，防寒更厚裝。半啼封裹了，知欲寄誰將。
美人分香
作者：孟浩然（唐）

豔色本傾城，分香更有情。髻鬟垂欲解，眉黛拂能輕。舞學平陽態，歌翻子夜聲。春風狹斜道，含笑待逢迎。
傷峴山雲表觀主
作者：孟浩然（唐）

少小學書劍，秦吳多歲年。歸來一登眺，陵谷尚依然。豈意餐霞客，溘隨朝露先。因之問閭裡，把臂幾人全。
題梧州陳司馬山齋
作者：孟浩然（唐）

南國無霜霰，連年對物華。青林暗換葉，紅蕊亦開花。春去無山鳥，秋來見海槎。流芳雖可悅，會自泣長沙。
歲除夜有懷
作者：孟浩然（唐）

迢遞三巴路，羈危萬裡身。亂山殘雪夜，孤燭異鄉人。漸與骨肉遠，轉於奴僕親。那堪正飄泊，來日歲華新。
登安陽城樓
作者：孟浩然（唐）

縣城南面漢江流，江漲開成南雍州。才子乘春來騁望，向夕波搖明月動，更疑神女弄珠遊。
登萬歲樓
作者：孟浩然（唐）

萬歲樓頭望故鄉，獨令鄉思更茫茫。天寒雁度堪垂淚，今朝偶見同袍友，卻喜家書寄八行。
除夜有懷
作者：孟浩然（唐）

五更鐘漏欲相催，四氣推遷往復回。帳裡殘燈才去焰，守歲家家應未臥，相思那得夢魂來。
春情
作者：孟浩然（唐）

青樓曉日珠簾映，紅粉春妝寶鏡催。已厭交歡憐枕蓆，更道明朝不當作，相期共鬥管絃來。
長安早春
作者：孟浩然（唐）

關戍惟東井，城池起北辰。鹹歌太平日，共樂建寅春。雪盡青山樹，冰開黑水濱。草迎金埒馬，花伴玉樓人。鴻漸看無數，鶯歌聽欲頻。何當遂榮擢，歸及柳條新。
荊門上張丞相
作者：孟浩然（唐）

共理分荊國，招賢愧不材。召南風更闡，丞相閣還開。覯止欣眉睫，沉淪拔草萊。坐登徐孺榻，頻接李膺杯。始慰蟬鳴柳，俄看雪間梅。四時年鑰盡，千里客程催。日下瞻歸翼，沙邊厭曝鰓。佇聞宣室召，星象列三臺。
陪張丞相登荊城樓，因寄薊州張使君及浪泊戍主劉家
作者：孟浩然（唐）

薊門天北畔，銅柱日南端。出守聲彌遠，投荒法未寬。側身聊倚望，攜手莫同歡。白璧無瑕玷，青松有歲寒。府中丞相閣，江上使君灘。興盡回舟去，方知行路難。
陪張丞相祠紫蓋山，途經玉泉寺
作者：孟浩然（唐）

望秩宣王命，齋心待漏行。青衿列胄子，從事有參卿。五馬尋歸路，雙林指化城。聞鐘度門近，照膽玉泉清。皂蓋依松憩，緇徒擁錫迎。天宮上兜率，沙界豁迷明。欲就終焉志，恭聞智者名。人隨逝水沒，波逐覆舟傾。想像若在眼，周流空複情。謝公還欲臥，誰與濟蒼生。
陪張丞相自松滋江東泊渚宮
作者：孟浩然（唐）

放溜下松滋，登舟命楫師。詎忘經濟日，不憚冱寒時。洗幘豈獨古，濯纓良在茲。政成人自理，機息鳥無疑。雲物凝孤嶼，江山辨四維。晚來風稍急，冬至日行遲。臘響驚雲夢，漁歌激楚辭。渚宮何處是，川暝欲安之。
和張判官登萬山亭，因贈洪府都督韓公
作者：孟浩然（唐）

韓公是襄士，日賞城西岑。結構意不淺，巖潭趣轉深。皇華一動詠，荊國幾謠吟。舊徑蘭勿剪，新堤柳欲陰。砌傍餘怪石，沙上有閑禽。自牧豫章郡，空瞻楓樹林。因聲寄流水，善聽在知音。耆舊眇不接，崔徐無處尋。物情多貴遠，賢俊豈無今。遲爾長江暮，澄清一洗心。
和宋太史北樓新亭
作者：孟浩然（唐）

返耕意未遂，日夕登城隅。誰道山林近，坐為符竹拘。麗譙非改作，軒檻是新圖。遠水自嶓塚，長雲吞具區。願隨江燕賀，羞逐府僚趨。欲識狂歌者，丘園一豎儒。
贈蕭少府
作者：孟浩然（唐）

上德如流水，安仁道若山。聞君秉高節，而得奉清顏。鴻漸升儀羽，牛刀列下班。處腴能不潤，居劇體常閑。去詐人無諂，除邪吏息奸。欲知清與潔，明月照澄灣。
秦中苦雨思歸，贈袁左丞、賀侍郎
作者：孟浩然（唐）

苦學三十載，閉門江漢陰。用賢遭聖日，羈旅屬秋霖。豈直昏墊苦，亦為權勢沈。二毛催白髮，百鎰罄黃金。淚憶峴山墮，愁懷湘水深。謝公積憤懣，莊舄空謠吟。躍馬非吾事，狎鷗宜我心。寄言當路者，去矣北山岑。
同張明府碧溪贈答
作者：孟浩然（唐）

別業聞新制，同聲和者多。還看碧溪答，不羨綠珠歌。自有陽臺女，朝朝拾翠過。綺筵鋪錦繡，妝牖閉藤蘿。秩滿休閒日，春餘景氣和。仙鳧能作伴，羅襪共淩波。曲島尋花藥，回潭折芰荷。更憐斜日照，紅粉豔青娥。
久滯越中，貽謝南池、會稽賀少府
作者：孟浩然（唐）

陳平無產業，尼父倦東西。負郭昔雲翳，問津今亦迷。未能忘魏闕，空此滯秦稽。兩見夏雲起，再聞春鳥啼。懷仙梅福市，訪舊若耶溪。聖主賢為寶，君何隱遁棲。
送韓使君除洪州都曹
作者：孟浩然（唐）

述職撫荊衡，分符襲寵榮。往來看擁傳，前後賴專城。勿翦棠猶在，波澄水更清。重推江漢理，旋改豫章行。召父多遺愛，羊公有令名。衣冠列祖道，耆舊擁前旌。峴首晨風送，江陵夜火迎。無才慚孺子，千里愧同聲。
送莫甥兼諸昆弟從韓司馬入西軍
作者：孟浩然（唐）

念爾習詩禮，未曾違戶庭。平生早偏露，萬裡更飄零。坐棄三牲養，行觀八陣形。飾裝辭故里，謀策赴邊庭。壯志吞鴻鵠，遙心伴鶺鴒。所從文且武，不戰自應寧。
峴山送蕭員外之荊州
作者：孟浩然（唐）

峴山江岸曲，郢水郭門前。自古登臨處，非今獨黯然。亭樓明落照，井邑秀通川。澗竹生幽興，林風入管絃。再飛鵬激水，一舉鶴沖天。佇立三荊使，看君駟馬旋。
送王昌齡之嶺南
作者：孟浩然（唐）

洞庭去遠近，楓葉早驚秋。峴首羊公愛，長沙賈誼愁。土毛無縞紵，鄉味有槎頭。已抱沈痼疾，更貽魑魅憂。數年同筆硯，茲夕間衾裯。意氣今何在，相思望鬥牛。
峴山送張去非遊巴東
作者：孟浩然（唐）

峴山南郭外，送別每登臨。沙岸江村近，松門山寺深。一言予有贈，三峽爾將尋。祖席宜城酒，征途雲夢林。蹉跎遊子意，眷戀故人心。去矣勿淹滯，巴東猿夜吟。
奉先張明府休沐還鄉，海亭宴集
作者：孟浩然（唐）

自君理畿甸，予亦經江淮。萬裡書信斷，數年雲雨乖。歸來休浣日，始得賞心諧。朱紱恩雖重，滄洲趣每懷。樹低新舞閣，山對舊書齋。何以發秋興，陰蟲鳴夜階。
宴張記室宅
作者：孟浩然（唐）

甲第金張館，門庭車騎多。家封漢陽郡，文會楚材過。曲島浮觴酌，前山入詠歌。妓堂花映發，書閣柳逶迤。玉指調箏柱，金泥飾舞羅。寧知書劍者，歲月獨蹉跎。
宴崔明府宅夜觀妓
作者：孟浩然（唐）

畫堂觀妙妓，長夜正留賓。燭吐蓮花豔，妝成桃李春。髻鬟低舞席，衫袖掩歌唇。汗濕偏宜粉，羅輕詎著身。調移箏柱促，歡會酒杯頻。倘使曹王見，應嫌洛浦神。
盧明府九日峴山宴袁使君、張郎中、崔員外
作者：孟浩然（唐）

宇宙誰開闢，江山此鬱盤。登臨今古用，風俗歲時觀。地理荊州分，天涯楚塞寬。百城今刺史，華省舊郎官。共美重陽節，俱懷落帽歡。酒邀彭澤載，琴輟武城彈。獻壽先浮菊，尋幽或藉蘭。煙虹鋪藻翰，松竹掛衣冠。叔子神如在，山公興未闌。傳聞騎馬醉，還向習池看。
登龍興寺閣
作者：孟浩然（唐）

閣道乘空出，披軒遠目開。逶迤見江勢，客至屢緣回。茲郡何填委，遙山複幾哉。蒼蒼皆草木，處處盡樓臺。驟雨一陽散，行舟四海來。鳥歸餘興遠，周覽更裴回。
登總持寺浮圖
作者：孟浩然（唐）

半空躋寶塔，晴望盡京華。竹繞渭川遍，山連上苑斜。四門開帝宅，阡陌俯人家。累劫從初地，為童憶聚沙。一窺功德見，彌益道心加。坐覺諸天近，空香送落花。
與崔二十一遊鏡湖，寄包、賀二公
作者：孟浩然（唐）

試覽鏡湖物，中流到底清。不知鱸魚味，但識鷗鳥情。帆得樵風送，春逢穀雨晴。將探夏禹穴，稍背越王城。府掾有包子，文章推賀生。滄浪醉後唱，因此寄同聲。
夜登孔伯昭南樓，時沈太清、朱升在座
作者：孟浩然（唐）

誰家無風月，此地有琴尊。山水會稽郡，詩書孔氏門。再來值秋杪，高閣夜無喧。華燭罷然蠟，清弦方奏鶤。沈生隱侯胤，朱子買臣孫。好我意不淺，登茲共話言。
陪盧明府泛舟回作
作者：孟浩然（唐）

百里行春返，清流逸興多。鷁舟隨雁泊，江火共星羅。已救田家旱，仍醫俗化訛。文章推後輩，風雅激頹波。高岸迷陵穀，新聲滿棹歌。猶憐不才子，白首未登科。
臘月八日於剡縣石城寺禮拜
作者：孟浩然（唐）

石壁開金像，香山倚鐵圍。下生彌勒見，迴向一心歸。竹柏禪庭古，樓臺世界稀。夕嵐增氣色，餘照發光輝。講席邀談柄，泉堂施浴衣。願承功德水，從此濯塵機。
同獨孤使君東齋作
作者：孟浩然（唐）

郎官舊華省，天子命分憂。襄土歲頻旱，隨車雨再流。雲陰自南楚，河潤及東周。廨宇宜新霽，田家賀有秋。竹間殘照入，池上夕陽浮。寄謝東陽守，何如八詠樓。
同王九題就師山房
作者：孟浩然（唐）

晚憩支公室，故人逢右軍。軒窗避炎暑，翰墨動新文。竹蔽簷前日，雨隨階下雲。周遊清蔭遍，吟臥夕陽曛。江靜棹歌歇，溪深樵語聞。歸途未忍去，攜手戀清芬。
冬至後過吳、張二子檀溪別業
作者：孟浩然（唐）

卜築因自然，檀溪不更穿。園廬二友接，水竹數家連。直與南山對，非關選地偏。草堂時偃曝，蘭枻日周旋。外事情都遠，中流性所便。閑垂太公釣，興發子猷船。餘亦幽棲者，經過竊慕焉。梅花殘臘月，柳色半春天。鳥泊隨陽雁，魚藏縮項鯿。停杯問山簡，何似習池邊。
韓大使東齋會嶽上人、諸學士
作者：孟浩然（唐）

郡守虛陳榻，林間召楚材。山川祈雨畢，雲物喜晴開。抗禮尊縫掖，臨流揖渡杯。徒攀朱仲李，誰薦和羹梅。翰墨緣情制，高深以意裁。滄洲趣不遠，何必問蓬萊。
上巳日澗南園期王山人、陳七諸公不至
作者：孟浩然（唐）

搖艇候明發，花源弄晚春。在山懷綺季，臨漢憶荀陳。上巳期三月，浮杯興十旬。坐歌空有待，行樂恨無鄰。日晚蘭亭北，煙開曲水濱。浴蠶逢奼女，採艾值幽人。石壁堪題序，沙場好解紳。群公望不至，虛擲此芳晨。
齒坐呈山南諸隱
作者：孟浩然（唐）

習公有遺坐，高在白雲陲。樵子不見識，山僧賞自知。以餘為好事，攜手一來窺。竹露閑夜滴，松風清晝吹。從來抱微尚，況複感前規。於此無奇策，蒼生奚以為。
來闍黎新亭作
作者：孟浩然（唐）

八解禪林秀，三明給苑才。地偏香界遠，心淨水亭開。傍險山查立，尋幽石徑回。瑞花長自下，靈藥豈須栽。碧網交紅樹，清泉盡綠苔。戲魚聞法聚，閑鳥誦經來。棄象玄應悟，忘言理必該。靜中何所得，吟詠也徒哉。
西山尋辛諤
作者：孟浩然（唐）

漾舟尋水便，因訪故人居。落日清川裡，誰言獨羨魚。石潭窺洞徹，沙岸曆紆徐。竹嶼見垂釣，茅齋聞讀書。款言忘景夕，清興屬涼初。回也一瓢飲，賢哉常晏如。
題長安主人壁
作者：孟浩然（唐）

久廢南山田，叨陪東閣賢。欲隨平子去，猶未獻甘泉。枕籍琴書滿，褰帷遠岫連。我來如昨日，庭樹忽鳴蟬。促織驚寒女，秋風感長年。授衣當九月，無褐竟誰憐。
行出東山望漢川
作者：孟浩然（唐）

異縣非吾土，連山盡綠篁。平田出郭少，盤阪入雲長。萬壑歸於漢，千峰劃彼蒼。猿聲亂楚峽，人語帶巴鄉。石上攢椒樹，藤間綴蜜房。雪餘春未暖，嵐解晝初陽。徵馬疲登頓，歸帆愛渺茫。坐欣沿溜下，信宿見維桑。
夜泊宣城界
作者：孟浩然（唐）

西塞沿江島，南陵問驛樓。湖平津濟闊，風止客帆收。去去懷前浦，茫茫泛夕流。石逢羅剎礙，山泊敬亭幽。火識梅根冶，煙迷楊葉洲。離家複水宿，相伴賴沙鷗。
下贛石
作者：孟浩然（唐）

贛石三百里，沿洄千嶂間。沸聲常活活，洊勢亦潺潺。跳沫魚龍沸，垂藤猿狖攀。榜人苦奔峭，而我忘險艱。放溜情彌愜，登艫目自閑。暝帆何處宿，遙指落星灣。
初年樂城館中臥疾懷歸作
作者：孟浩然（唐）

異縣天隅僻，孤帆海畔過。往來鄉信斷，留滯客情多。臘月聞雷震，東風感歲和。蟄蟲驚戶穴，巢鵲眄庭柯。徒對芳尊酒，其如伏枕何。歸嶼理舟楫，江海正無波。
醉後贈馬四
作者：孟浩然（唐）

四海重然諾，吾嘗聞白眉。秦城遊俠客，相得半酣時。
贈王九
作者：孟浩然（唐）

日暮田家遠，山中勿久淹。歸人須早去，稚子望陶潛。
登峴山亭，寄晉陵張少府
作者：孟浩然（唐）

峴首風湍急，雲帆若鳥飛。憑軒試一問，張翰欲來歸。
送朱大入秦
作者：孟浩然（唐）

遊人武陵去，寶劍直千金。分手脫相贈，平生一片心。
送友人之京
作者：孟浩然（唐）

君登青雲去，予望青山歸。雲山從此別，淚濕薜蘿衣。
送張郎中遷京
作者：孟浩然（唐）

碧溪常共賞，朱邸忽遷榮。豫有相思意，聞君琴上聲。
同張將薊門觀燈
作者：孟浩然（唐）

異俗非鄉俗，新年改故年。薊門看火樹，疑是燭龍燃。
張郎中梅園中
作者：孟浩然（唐）

綺席鋪蘭杜，珠盤折芰荷。故園留不住，應是戀絃歌。
北澗泛舟
作者：孟浩然（唐）

北澗流恆滿，浮舟觸處通。沿洄自有趣，何必五湖中。
春曉
作者：孟浩然（唐）

春眠不覺曉，處處聞啼鳥。夜來風雨聲，花落知多少。
洛中訪袁拾遺不遇
作者：孟浩然（唐）

洛陽訪才子，江嶺作流人。聞說梅花早，何如北地春。
尋菊花潭主人不遇
作者：孟浩然（唐）

行至菊花潭，村西日已斜。主人登高去，雞犬空在家。
檀溪尋故人
作者：孟浩然（唐）

花伴成龍竹，池分躍馬溪。田園人不見，疑向洞中棲。
揚子津望京口
作者：孟浩然（唐）

北固臨京口，夷山近海濱。江風白浪起，愁殺渡頭人。
同儲十二洛陽道中作
作者：孟浩然（唐）

珠彈繁華子，金羈遊俠人。酒酣白日暮，走馬入紅塵。
初下浙江舟中口號
作者：孟浩然（唐）

八月觀潮罷，三江越海潯。回瞻魏闕路，空複子牟心。
宿建德江
作者：孟浩然（唐）

移舟泊煙渚，日暮客愁新。野曠天低樹，江清月近人。
問舟子
作者：孟浩然（唐）

向夕問舟子，前程複幾多。灣頭正堪泊，淮裡足風波。
戲題
作者：孟浩然（唐）

客醉眠未起，主人呼解酲。已言雞黍熟，複道甕頭清。
涼州詞
作者：孟浩然（唐）

渾成紫檀金屑文，作得琵琶聲入雲。胡地迢迢三萬裡，那堪馬上送明君。異方之樂令人悲，羌笛胡笳不用吹。坐看今夜關山月，思殺邊城遊俠兒。
送新安張少府歸秦中
作者：孟浩然（唐）

試登秦嶺望秦川，遙憶青門春可憐。仲月送君從此去，瓜時須及邵平田。
送杜十四之江南
作者：孟浩然（唐）

荊吳相接水為鄉，君去春江正淼茫。日暮征帆何處泊，天涯一望斷人腸。
渡浙江問舟中人
作者：孟浩然（唐）

潮落江平未有風，扁舟共濟與君同。時時引領望天末，何處青山是越中。
初秋
作者：孟浩然（唐）

不覺初秋夜漸長，清風習習重淒涼。炎炎暑退茅齋靜，階下叢莎有露光。
過融上人蘭若
作者：孟浩然（唐）

山頭禪室掛僧衣，窗外無人水鳥飛。黃昏半在下山路，卻聽泉聲戀翠微。
句
作者：孟浩然（唐）

微雲淡河漢，疏雨滴梧桐。逐逐懷良馭，蕭蕭顧樂鳴。（《省試騏驥長鳴》詩，
代曲江老人百韻
作者：元稹（唐）

何事花前泣，曾逢舊日春。先皇初在鎬，賤子正遊秦。撥亂干戈後，經文禮樂辰。徽章懸象魏，貔虎畫騏驎。光武休言戰，唐堯念睦姻。琳琅鋪柱礎，葛藟茂河漘。尚齒惇耆艾，搜材拔積薪。裴王持藻鏡，姚宋斡陶鈞。內史稱張敞，蒼生借寇恂。名卿唯講德，命士恥憂貧。杞梓無遺用，芻蕘不忘詢。懸金收逸驥，鼓瑟薦嘉賓。羽翼皆隨鳳，圭璋肯雜瑉。班行容濟濟，文質道彬彬。百度依皇極，千門闢紫宸。措刑非苟簡，稽古蹈因循。書謬偏求伏，詩亡遠聽申。雄推三虎賈，群擢八龍荀。海外恩方洽，寰中教不泯。儒林精閫奧，流品重清淳。天淨三光麗，時和四序均。卑官休力役，蠲賦免艱辛。蠻貊同車軌，鄉原盡裡仁。帝途高蕩蕩，風俗厚誾誾。暇日耕耘足，豐年雨露頻。戍煙生不見，村豎老猶純。耒耜勤千畝，牲牢奉六禋。南郊禮天地，東野闢原勻。校獵求初吉，先農蔔上寅。萬方來合雜，五色瑞輪囷。池籞呈朱雁，壇場得白麟。酹金光照耀，奠璧彩璘玢。掉蕩雲門發，蹁躚鷺羽振。集靈撞玉磬，和鼓奏金錞。建簴崇牙盛，銜鐘獸目嗔。總幹形屹崒，戛敔背嶙峋。文物千官會，夷音九部陳。魚龍華外戲，歌舞洛中嬪。佳節修酺禮，非時宴侍臣。梨園明月夜，花萼豔陽晨。李杜詩篇敵，蘇張筆力勻。樂章輕鮑照，碑板笑顏竣。泰獄陪封禪，汾陰頌鬼神。星移逐西顧，風暖助東巡。浴德留湯穀，搜畋過渭濱。沸天雷殷殷，匝地轂轔轔。沃土心逾熾，豪家禮漸湮。老農羞荷鍤，貪賈學垂紳。曲藝爭工巧，雕機變組紃。青鳧連不解，紅粟朽相因。山澤長孳貨，梯航競獻珍。翠毛開越巂，龍眼弊甌閩。玉饌薪燃蠟，椒房燭用銀。銅山供橫賜，金屋貯宜顰。班女恩移趙，思王賦感甄。輝光隨顧步，生死屬搖唇。世族功勳久，王姬寵愛親。街衢連甲第，冠蓋擁朱輪。大道垂珠箔，當壚踏錦茵。軒車隘南陌，鐘磬滿西鄰。出入張公子，驕奢石季倫。雞場潛介羽，馬埒並揚塵。韜袖誇狐腋，弓弦尚鹿fc。紫絛牽白犬，繡bi被花駰。箭倒南山虎，鷹擒東郭su。翻身迎過雁，劈肘取回鶉。竟蓄朱公產，爭藏邴氏緡。橋桃矜馬鶩，倚頓數牛犉。齏鬥冬中韭，羹憐遠處蓴。萬錢才下箸，五酘未稱醇。曲水閑銷日，倡樓醉度旬。探丸依郭解，投轄伴陳遵。共謂長之泰，那知遽構屯。奸心興桀黠，兇醜比頑嚚。斗柄侵妖彗，天泉化逆鱗。背恩欺乃祖，連禍及吾民。猰貐當前路，鯨鯢得要津。王師才業業，暴卒已sJ々。雜虜同謀夏，宗周暫去豳。陵園深暮景，霜露下秋旻。鳳闕悲巢鵩，鵷行亂野麏。華林荒茂草，寒竹碎貞筠。村落空垣壞，城隍舊井堙。破船沉古渡，戰鬼聚陰磷。振臂誰相應，攢眉獨不伸。毀容懷赤紱，混跡戴黃巾。木梗隨波蕩，桃源斅隱淪。弟兄書信斷，鷗鷺往來馴。忽遇山光澈，遙瞻海氣真。秘圖推廢主，後聖合經綸。野杏渾休植，幽蘭不復紉。但驚心憤憤，誰戀水粼粼。盡室雜深洞，輕橈蕩小fq。殷勤題白石，悵望出青蘋。夢寐平生在，經過處所新。阮郎迷裡巷，遼鶴記城闉。虛過休明代，旋為朽病身。勞生常矻矻，語舊苦諄諄。晚歲多衰柳，先秋愧大椿。眼前年少客，無複昔時人。
開元觀閒居，酬吳士矩侍禦三十韻
作者：元稹（唐）

靜習狂心盡，幽居道氣添。神編啟黃簡，秘籙捧朱簽。爛熳煙霞駐，優遊歲序淹。登壇擁旄節，趨殿禮鬍髯。醮起彤庭燭，香開白玉奩。結盟金劍重，斬魅寶刀銛。禹步星綱動，焚符灶鬼詹。冥搜呼直使，章奏役飛廉。仙籍聊憑檢，浮名複為佔。赤誠祈皓鶴，綠發代青縑。虛室常懷素，玄關屢引枮。貂蟬徒自寵，鷗鷺不相嫌。始悟身為患，唯欣祿未恬。龜龍戀淮海，雞犬傍閭閻。松笠新偏翠，山峰遠更尖。簫聲吟茂竹，虹影逗虛簷。初日先通牖，輕颸每透簾。露盤朝滴滴，鉤月夜纖纖。已得餐霞味，應嗤食蓼甜。工琴閑度晝，耽酒醉銷炎。幾案隨宜設，詩書逐便拈。灌園多抱甕，刈藿乍腰鐮。野鳥終難縶，鷦鷯本易厭。風高雲遠逝，波駭鯉深潛。邸第過從隔，蓬壺夢寐瞻。所希顏頗練，誰恨突無黔。思拙慚圭璧，詞煩雜米鹽。諭錐言太小，求藥意何謙。語默君休問，行藏我詎兼。狂歌終此曲，情盡口長箝。
病減逢春，期白二十二、辛大不至十韻
作者：元稹（唐）

病與窮陰退，春從血氣生。寒膚漸舒展，陽脈乍虛盈。就日臨階坐，扶床履地行。問人知面瘦，祝鳥願身輕。風暖牽詩興，時新變賣聲。饑饞看藥忌，閑悶點書名。舊雪依深竹，微和動早萌。推遷悲往事，疏數辨交情。琴待嵇中散，杯思阮步兵。世間除卻病，何者不營營。
黃明府詩
作者：元稹（唐）

少年曾痛飲，黃令苦飛觥。席上當時走，馬前今日迎。依稀迷姓氏，積漸識平生。故友身皆遠，他鄉眼暫明。便邀連榻坐，兼共榜船行。酒思臨風亂，霜稜掃地平。不堪深淺酌，貪愴古今情。邐迤七盤路，坡陀數丈城。花疑褒女笑，棧想武侯徵。一種埋幽石，老閑千載名。
酬翰林白學士代書一百韻
作者：元稹（唐）

昔歲俱充賦，同年遇有司。八人稱迥拔，兩郡濫相知。逸驥初翻步，韝鷹暫脫羈。遠途憂地窄，高視覺天卑。併入紅蘭署，偏親白玉規。近朱憐冉冉，伐木願偲偲。魚魯非難識，鉛黃自懶持。心輕馬融帳，謀奪子房帷。秀髮幽巖電，清澄隘岸陂。九霄排直上，萬裡整前期。勇贈棲鸞句，慚當古井詩。多聞全受益，擇善頗相師。脫俗殊常調，潛工大有為。還醇憑酎酒，運智託圍棋。情會招車胤，閑行覓戴逵。僧餐月燈閣，醵宴劫灰池。勝概爭先到，篇章競出奇。輸贏論破的，點竄肯容絲。山岫當街翠，牆花拂面枝。鶯聲愛嬌小，燕翼玩逶迤。轡為逢車緩，鞭緣趁伴施。密攜長上樂，偷宿靜坊姬。僻性慵朝起，新晴助晚嬉。相歡常滿目，別處鮮開眉。翰墨題名盡，光陰聽話移。綠袍因醉典，烏帽逆風遺。暗插輕籌箸，仍提小屈卮。本弦才一舉，下口已三遲。逃席沖門出，歸倡借馬騎。狂歌繁節亂，醉舞半衫垂。散漫紛長薄，邀遮守隘岐。幾遭朝士笑，兼任巷童隨。苟務形骸達，渾將性命推。何曾愛官序，不省計家資。忽悟成虛擲，翻然歎未宜。使回耽樂事，堅赴策賢時。寢食都忘倦，園廬遂絕窺。勞神甘慼慼，攻短過孜孜。葉怯穿楊箭，囊藏透穎錐。超遙望雲雨，擺落佔泉坻。略削荒涼苑，搜求激直詞。那能作牛後，更擬助洪基。唱第聽雞集，趨朝忘馬疲。內人輿禦案，朝景麗神旗。首被呼名姓，多慚冠等衰。千官容眷盼，五色照離披。鵷侶從茲洽，鷗情轉自縻。分張殊品命，中外卻驅馳。出入稱金籍，東西侍碧墀。鬥班雲洶湧，開扇雉參差。切愧尋常質，親瞻咫尺姿。日輪光照耀，龍服瑞葳蕤。誓欲通愚謇，生憎效喔咿。佞存真妾婦，諫死是男兒。便殿承偏召，權臣懼撓私。廟堂雖稷契，城社有狐狸。似錦言應巧，如弦數易欺。敢嗟身暫黜，所恨政無毗。謬辱良由此，升騰亦在斯。再令陪憲禁，依舊履阽危。使蜀常綿遠，分臺更嶮巇。匿奸勞發掘，破黨惡持疑。斧刃迎皆碎，盤牙老未萎。乍能還帝笏，詎忍折吾支。虎尾元來險，圭文卻類疵。浮榮齊壤芥，閒氣詠江蘺。闕下殷勤拜，樽前嘯傲辭。飄沈委蓬梗，忠信敵蠻夷。戲誚青雲驛，譏題皓發祠。貪過穀隱寺，留讀峴山碑。草沒章臺址，堤橫楚澤湄。野蓮侵稻隴，亞柳壓城陴。遇物傷凋換，登樓思漫彌。金攢嫩柳丁，瑿泛遠鸕鷀。仰竹藤纏屋，苫茆荻補籬。面梨通蒂朽，火米帶芒炊。葦筍針筒束，鯾魚箭羽鬐。芋羹真底可，鱸鱠漫勞思。北渚銷魂望，南風著骨吹。度梅衣色漬，食稗馬蹄羸。院榷和泥堿，官酤小麴醨。訛音煩繳繞，輕俗醜威儀。樹罕貞心柏，畦豐衛足葵。坳窪饒t3矮，遊惰壓庸緇。病賽烏稱鬼，巫佔瓦代龜。連陰蛙張王，瘴瘧雪治醫。我正窮於是，君寧念及茲。一篇從日下，雙鯉送天涯。坐捧迷前席，行吟忘結綦。匡床鋪錯繡，幾案踴靈芝。形影同初合，參商喻此離。扇因秋棄置，鏡異月盈虧。壯志誠難奪，良辰豈複追。甯牛終夜永，潘鬢去年衰。溟渤深那測，穹蒼意在誰。馭方輕騕嫋，車肯重辛夷。臥轍希濡沫，低顏受頷頤。世情焉足怪，自省固堪悲。溷鼠虛求潔，籠禽方訝饑。猶勝憶黃犬，幸得早圖之。
春山行
作者：貫休（唐）

重疊太古色，濛濛花雨時。好峰行恐盡，流水語相隨。黑壤生紅黍，黃猿領白兒。因思石橋月，曾與故人期。
送諫官南遷
作者：貫休（唐）

危行危言者，從天落海涯。如斯為遠客，始是好男兒。瘴雜交州雨，犀揩馬援碑。不知千萬裡，誰複識辛毗。
懷香爐峰道人
作者：貫休（唐）

常思峰頂叟，石窟土為床。日日先見日，煙霞多異香。冥心同槁木，掃雪帶微陽。終必相尋去，斯人不可忘。
觀李翰林真二首
作者：貫休（唐）

日角浮紫氣，凜然塵外清。雖稱李太白，知是那星精。禦宴千鐘飲，蕃書一筆成。宜哉杜工部，不錯道騎鯨。誰氏子丹青，毫端曲有靈。屹如山忽墮，爽似酒初醒。天馬難攏勒，仙房久閉扃。若非如此輩，何以傲彤庭。
晚泊湘江作
作者：貫休（唐）

煙浪漾秋色，高吟似有鄰。一輪湘渚月，萬古獨醒人。岸濕穿花遠，風香禱廟頻。只應諛佞者，到此不傷神。
淮上逢故人
作者：貫休（唐）

故園離亂後，十載始逢君。長恨南燻奏，尋常只自聞。荒窗秋見嶽，赤地夜生雲。莫歎謀身晚，中興正用文。
《讀杜工部集》二首
作者：貫休（唐）

造化拾無遺，唯應杜甫詩。豈非玄域橐，奪得古人旗。日月精華薄，山川氣概卑。古今吟不盡，惆悵不同時。甫也道亦喪，孤身出蜀城。彩毫終不撅，白雪更能輕。命薄相如命，名齊李白名。不知耒陽令，何以葬先生。
題簡禪師院
作者：貫休（唐）

機忘室亦空，靜與沃洲同。唯有半庭竹，能生竟日風。思山海月上，出定印香終。繼後傳衣者，還須立雪中。
讀劉得仁、賈島集二首
作者：貫休（唐）

二公俱作者，其奈亦迂儒。且有諸峰在，何將一第籲。句還如菡萏，誰複贈襜褕。想得重泉下，依前與眾殊。役思曾沖尹，多言阻國親。桂枝何所直，陋巷不勝貧。馬病唯湯雪，門荒劣有人。伊餘吟亦苦，為爾一眉嚬。
天臺老僧
作者：貫休（唐）

獨住無人處，松龕嶽色侵。僧中九十臘，雲外一生心。白髮垂不剃，青眸笑轉深。猶能指孤月，為我暫開襟。
經費隱君舊宅
作者：貫休（唐）

巉巖玉九株，秀濕掩蒼梧。祥瑞久不出，羲軒消得無。雨和高瀑濁，燒熁大櫧枯。到此思歸去，迢迢隔五湖。
秋末懷舊山
作者：貫休（唐）

昔住匡廬北，無人知姓名。侵雲收穀粟，引蟻上柑橙。寒雨雪兼落，枯林虎獨行。誰能將白髮，共向此中生。
春過鄱陽湖
作者：貫休（唐）

百慮片帆下，風波極目看。吳山兼鳥沒，楚色入衣寒。過此愁人處，始知行路難。夕陽沙島上，回首一長歎。
寄僧野和尚
作者：貫休（唐）

鳥外更誰親，諸峰即四鄰。白頭寒枕石，青衲爛無塵。橡慄堆行徑，猿猴繞定身。儻然重結社，願作掃壇人。
寄馮使君
作者：貫休（唐）

端居碧雲暮，好鳥啼紅芳。滿郭桃李熟，捲簾風雨香。清吟繡段句，默唸芙蓉章。未得歸山去，頻升謝守堂。
寄紫閣隱者
作者：貫休（唐）

積翠藏一叟，常思未得遊。不知在巖下，為複在峰頭。苔上枯藤笐，泉淋破石樓。伊餘更何事，不學此翁休。
寄天臺道友
作者：貫休（唐）

大是清虛地，高吟到日晡。水聲金磬亂，雲片玉盤粗。仙有遺蹤在，人還得意無。石碑文不直，壁畫色多枯。冷立千年鶴，閑燒六一爐。松枝垂似物，山勢秀難圖。紫府程非遠，清溪徑不迂。馨香柏上露，皎潔水中珠。賢聖無他術，圓融只在吾。寄言桐柏子，珍重保之乎。
旅中懷孫路
作者：貫休（唐）

暮塵微雨收，蟬急楚鄉秋。一片月出海，幾家人上樓。砌香殘果落，汀草宿煙浮。唯有知音者，相思歌白頭。
貽世
作者：貫休（唐）

至理不誤物，悠悠自不明。黃金燒欲盡，白發火邊生。苦惑神仙cX，難收日月精。捕風兼系影，信矣不須爭。
覽李秀才卷
作者：貫休（唐）

香沐整山衣，開君一軸詩。吟當秋景苦，味出雪林遲。經濟幾人到，工夫兩鬢知。因嗟和氏淚，不是等閒垂。
懷方幹、張為
作者：貫休（唐）

冥搜入仙窟，半夜水堂前。吾道只如此，古人多亦然。螢沈荒塢霧，月苦綠梧蟬。因憶垂綸者，滄浪何處邊。
四皓圖
作者：貫休（唐）

何人圖四皓，如語話嘮嘮。雙鬢雪相似，是誰年最高。溪苔連豹褥，仙酒汙雲袍。想得忘秦日，伊餘亦合逃。
懷白閣道侶
作者：貫休（唐）

寒思白閣層，石屋兩三僧。斜雪掃不盡，饑猿喚得應。香然一字火，磬過數潭冰。終必相尋去，孤懷久不勝。
讀孟郊集
作者：貫休（唐）

東野子何之，詩人始見詩。清刳霜雪髓，吟動鬼神司。舉世言多媚，無人師此師。因知吾道後，冷淡亦如斯。
懷四明亮公
作者：貫休（唐）

孤峰含紫煙，師住此安禪。不下便不下，如斯太可憐。坐侵天井黑，吟久海霞蔫。豈覺塵埃裡，干戈已十年。
秋過錢塘江
作者：貫休（唐）

巨浸東隅極，山吞大野平。因知吳相恨，不盡海濤聲。黑氣騰蛟窟，秋雲入戰城。遊人千萬裡，過此白髭生。
上俞許二判官
作者：貫休（唐）

近拋蓑笠者，急善遇休明。未省親宗伯，焉能識正聲。病容經夏在，嶽夢入秋並。無限林中意，今逢許郭傾。
懷劉得仁
作者：貫休（唐）

詩名動帝畿，身謝亦因詩。白日只如哭，皇天得不知。旅墳孤fb嶽，羸僕泣如兒。多少求名者，聞之淚盡垂。
歸故林後寄二三知己
作者：貫休（唐）

昨別楚江邊，逡巡早數年。詩雖清到後，人更瘦於前。岸翠連喬嶽，汀沙入壞田。何時重一見，談笑有茶煙。
春寄西山陳陶
作者：貫休（唐）

搔首複搔首，孤懷草萋萋。春光已滿目，君在西山西。塹水成文去，庭柯擎翠低。所思不可見，黃鳥花中啼。
秋末江行
作者：貫休（唐）

四顧木落盡，扁舟增所思。雲沖遠燒出，帆轉大荒遲。天際霜雪作，水邊蒿艾衰。斷猿不堪聽，一聽亦同悲。
送人歸新羅
作者：貫休（唐）

昨夜西風起，送君歸故鄉。積愁窮地角，見日上扶桑。蜃氣生初霽，潮痕匝亂荒。從茲頭各白，魂夢一相望。
思匡山賈匡
作者：貫休（唐）

山兄詩癖甚，寒夜更何為。覓句唯頑坐，嚴霜打不知。石膏粘木屐，崖蜜落冰池。近見禪僧說，生涯勝往時。
偶作
作者：貫休（唐）

十載獨扃扉，唯為二雅詩。道孤終不雜，頭白更何疑。句冷杉松與，霜嚴鼓角知。修心對閑鏡，明月印秋池。
贈方幹
作者：貫休（唐）

盛名與高隱，合近謝敷村。弟子已得桂，先生猶灌園。垂綸侵海介，拾句曆雲根。白日昇天路，如君別有門。